คลังชี้กู้จีนทำรถไฟ ยันรัฐไม่เสียเปรียบ
คลังแจงไร้ปัญหาเงินสร้างรถไฟความเร็วสูงกรุงเทพมหานครหนองคาย เพราะกู้ในประเทศ 80%
1 ก.พ. 2562

คลังแจงไร้ปัญหาเงินสร้างรถไฟความเร็วสูงกรุงเทพมหานครหนองคาย เพราะกู้ในประเทศ 80%
นางจินดารัตน์ วิริยะทวีกุล ผู้อำนวยการสำนักนโยบายและแผน สำนักงานบริหารหนี้สาธารณะ (สบน.) เปิดเผยว่า การกู้เงินจากจีนโครงการพัฒนาระบบรถไฟความเร็วสูงเพื่อเชื่อมโยงภูมิภาคช่วงกรุงเทพมหานคร-หนองคาย (ระยะที่ 1 ช่วงกรุงเทพมหานคร-นครราชสีมา) ได้ผ่านการวิเคราะห์จากสำนักงานสภาพัฒนาการเศรษฐกิจและสังคมแห่งชาติ (สศช.) แล้วว่า จะเกิดผลตอบแทนทางเศรษฐกิจ เพิ่มโอกาสให้ประเทศไทยเป็นศูนย์กลางการขนส่งของภูมิภาคอาเซียนในอนาคต
สำหรับเรื่องความสามารถในการชำระหนี้เงินกู้ของประเทศไทยยืนยันว่า โครงการนี้ใช้แหล่งเงินทุนในประเทศ 80% และจะใช้เงินกู้ต่างประเทศสำหรับรายการที่จำเป็นต้องใช้เทคโนโลยีจากต่างประเทศและใช้จ่ายเป็นเงินตราต่างประเทศเพียง 20% ของวงเงินโครงการ ภายใต้เงื่อนไขเช่น อัตราดอกเบี้ยต่ำ อายุเงินกู้ยาว ไม่มีข้อผูกมัดที่ทำให้ประเทศไทยต้องเสียเปรียบ
ทั้งนี้ รวมทั้งคำนึงถึงกรอบการบริหารหนี้สาธารณะภายใต้พระราชบัญญัติวินัยการเงินการคลัง พ.ศ. 2561 และพระราชบัญญัติการบริหารหนี้สาธารณะ พ.ศ. 2548 ขณะที่ทุนสำรองระหว่างประเทศยังคงอยู่ในระดับสูงกว่า 2.03 แสนล้านดอลลาร์สหรัฐ ณ สิ้นเดือน พ.ย. 2561